詠所樂
作者：白居易
朝代：唐

paragraphs: 獸樂在山谷，魚樂在陂池。
蟲樂在深草，鳥樂在高枝。
所樂雖不同，同歸適其宜。
不以彼易此，況論是與非。
而我何所樂，所樂在分司。
分司有何樂，樂哉人不知。
官優有祿料，職散無羈縻。
嬾與道相近，鈍將閑自隨。
昨朝拜表迴，今晚行香歸。
歸來北窗下，解巾脫塵衣。
冷泉灌我頂，暖水濯四肢。
體中幸無疾，臥任清風吹。
心中又無事，坐任白日移。
或開書一篇，或引酒一巵。
但得如今日，終身無厭時。